בדיקת חדשות 10: אין בשורה למשתכרים שכר מינימום
בעל השליטה בחברת מגדל העלה את שכר המינימום לעובדיו לסכום של 5300 שקלים. מבדיקה של חדשות10 עולה: רק כמה מאות עובדים בחברה יהנו מההחלטה ועדיין מוקדם לגלות אופטימיות בנוגע למהלך דומה של החברות האחרות במשק. יושב ראש ההסתדרות ממשיך לתקוף את משרד האוצר על הסחבת ב"חוק המינימום"
הקרב על שכר המינימום נמשך. שבוע לפני שעמדנו בפני סכנה של שביתה כללית במשק, המחזיק בקבוצת הביטוח מגדל, שלמה אליהו עושה מהלך שמקדים את החוק ומעלה את השכר לעובדיו. "לבקשתי כל הקבוצה מיישמים הלכה למעשה את המינימום 5300 ש"ח החל מהחודש הבא", אמר אליהו. בעל השליטה בחברת הביטוח לא חסך ביקורת ממשרד האוצר ואמר כי "כשמקימים וועדה לתת שכר מינימום ומתווכחים עם זה 200 ,300 או, 400 שקל זה עושה לי חלחלה בגוף ומזכיר לי את הילדות".
למרות המהלך החיובי צריך לזכור שבחברת מגדל עובדים כ-5000 איש שרק כמה מאות מהם מועסקים בתנאי מנימום. מלבד זאת, הרווח האדיר של חברות אלו על חשבון הצרכן, מאפשר להעלות במעט את הסכום בתלוש השכר. עוד נזכיר כי שלמה אליהו הוא לא בדיוק הידיד הגדול של העובד הקטן, רק לפני כמה חודשים, פעל אליהו באופן אישי כדי לסכל את הקמתו של וועד העובדים בחברה.
לאחר המהלך החיובי בחברת הביטוח עולה השאלה הגדולה: האם הצעד של חברת מגדל יגרום לתגובת שרשרת במשק כולו? מבדיקת חדשות10 עולה כי אין הרבה מקום לאופטימיות. רמי לוי לא יתנדב לעלות השכר, בשטראוס העלאת השכר לא בתכנון ובהוט ותנובה, סרבו להגיב. בחברות יס ואסם התחייבו כי כלל העובדים מרוויחים יותר מהמינימום.
לאחר הסחבת בנוגע לאישור החוק במשרד האוצר, יושב ראש ההסתדרות אבי ניסנקורן, תקף את המשרד בכנס שדרות לחברה. נדמה כי היו"ר החדש כבר התחיל לגלגל על הלשון את המונח הישן 'שביתה כללית'. "משרד האוצר עושה הכל בשביל למסמס את זה, אם זה לא יפטר בקרוב, הוועדים הגודלים יילחמו בשביל החלשים, כי זה המבחן שלנו", אמר ניסנקורן.